text: Efterlyst brandbil tilbage: 19-årig anholdt
  24 august 2014 kl. 05.06
  Brandvæsnet i Ølgod er igen klar til udrykning. 19-årig mand risikerer fængselsstraf for tyveriet af den brandbil, der natten til lørdag forsvandt i Ølgod.
  Det var medarbejderne på brandstationen i Ølgod, der lørdag morgen noget forundrede kunne se, at en af stationens mindre brandbiler, en rød Toyota, var blevet stjålet.
  Men nu er brandbilen tilbage. En borger tippede lørdag aften omkring kl. 23.00 Syd- og Sønderjyllands Politi, om at brandbilen stod i en gyde i Ølgod.
  Politiet kunne derefter anholde en 19-årig mand fra lokal-området, der er kendt af politiet. Han er nu sigtet for brugstyveri og risikerer fængselsstraf:
  - Jeg kender ikke hans motiv, men han bliver helt sikkert klogere, når han bliver fremstillet. Normal retspraksis i de her sager er fængselsstraf, siger vagtchef Ole Aamand fra Syd- og Sønderjyllands Politi til TV SYD.
  Under indbruddet var brandbilen det eneste, der blev stjålet fra stationen, oplyser politiet.
  
  Fra Twitter:
  Efter tip fra opmærksom borger, er den efterlyste brandbil tilbage, hvor den høre til, Tak for hjælpen/Vagtchefen   #politidk
  
  